作者:杜甫
標題:晚登瀼上堂
內容:故躋瀼岸高，頗免崖石擁。開襟野堂豁，系馬林花動。雉堞粉如雲，山田麥無壟。春氣晚更生，江流靜猶湧。四序嬰我懷，群盜久相踵。黎民困逆節，天子渴垂拱。所思注東北，深峽轉修聳。衰老自成病，郎官未為冗。淒其望呂葛，不復夢周孔。濟世數向時，斯人各枯塚。楚星南天黑，蜀月西霧重。安得隨鳥翎，迫此懼將恐。